**Nr. 11281 / 04.09.2019**

**COMUNICAT DE PRESĂ**

**PRIVIND**

**STADIUL DE PREGĂTIRE AL UNITĂȚILOR DE ÎNVĂȚĂMÂNT DIN JUDEȚUL SIBIU PENTRU ANUL ȘCOLAR 2019-2020**

La început de an școlar 2019-2020, *Inspectoratul Școlar Județean* Sibiu vă transmite date referitoare la stadiul de pregătire a unităților de învățământ, în vederea bunei desfășurări a actului didactic.

Astfel, la nivelul județului Sibiu funcționează 309 unități de învățământ, dintre care 141 cu personalitate juridică și 168 de structuri școlare. Toate unitățile de învățământ din județul Sibiu au autorizație sanitară de funcționare.

**AUTORIZAȚIILE I.S.U**

* Un număr de 39 de unități de învățământ nu dețin autorizație privind securitatea la incendiu, dar mare parte dintre ele – respectiv 26 unități de învățământ – dețin avizele necesare și au depus documentația aferentă obținerii acestei autorizații.
* Pentru unitățile de învățământ care nu dețin aviz / autorizație de securitate la incendiu, Inspectoratul Școlar Județean Sibiu va face demersurile necesare către Primăriile în subordinea cărora se află imobilele în cauză, în vederea accelerării demersurilor pentru obținerea acestora.

**ÎNCADRAREA CU PERSONAL DIDACTIC**

* În prezent există peste 500 de posturi și fractiuni de posturi neocupate. Miercuri, 4 septembrie 2019, s-a desfășurat examenul de ocupare a posturilor vacante la nivel județean, la care s-au înscris 171 cadre didactice calificate și 123 cu studii necorespunzătoare postului, cele mai solicitate fiind posturile de profesori pentru învățământ preprimar și primar, în limba română. După afișarea rezultatelor, va avea loc ședința publică de ocupare a posturilor, programată pentru ziua de vineri, 6 septembrie 2019.
* Posturile / fractiunile de posturi neocupate vor fi atribuite la plata cu ora.

**MANUALELE ȘCOLARE**

* Pentru nivelul de școlaritate primar, manualele sunt recepționate în proporție de 87,85%, distribuite în proporție de 79,01% și nerecepționate în proporție 12,15%.
* Pentru nivelul de școlaritate gimnazial manualele sunt recepționate în proporție de 61,21%, distribuite - 57%, nerecepționate - 38,79%.
* Pentru nivelul de școlaritate liceal manualele sunt recepționate în proporție de 96,89%, distribuite în proporție de 98,85% și nerecepționate în proporție de 3,11%.
* Numărul redus de manuale de la ciclul gimnazial este cauzat de întârzieri de tipărire, deoarece unele edituri au depus contestații pentru manualele școlare de la clasa a VII-a, recepționate în proporție de 3,53% (216 manuale) și nerecepționate în proporție de 96,47% (5911 manuale).
* În fiecare săptămână se realizează comenzi, în funcție de finalizarea tipăririi manualelor de către edituri. Sperăm ca până la jumătatea lunii octombrie toți elevii clasei a VII-a să primească manuale.

**LUCRĂRI DE REPARAȚII ȘI DE CONSOLIDĂRI**

* Puține unități de învățământ vor începe anul școlar 2019-2020 cu lucrări în derulare. La *Liceul Teoretic „Constantin Noica”* Sibiu și la *Liceul Teologic Baptist „Betania”* Sibiu (structură școlară), lucrările de reabilitare a clădirilor au demarat târziu. În aceste cazuri s-a hotărât funcționarea cu unele clase la *Școala Gimnazială nr. 21* Sibiu și cu orar în două schimburi. Estimativ, lucrările urmează să fie finalizate până la sfârșitul lunii octombrie.
* Problema toaletelor amplasate în exteriorul clădirilor școlare este aproape finalizată, cele trei unități de învățământ aflate în această situație derulează lucrări de introducere a acestor facilități în interiorul imobilelor școlare. Este vorba despre *Școala Primară Netuș* (finalizarea lucrărilor la data de 30.11.2019), *Școala Primară Noiștad* (finalizarea lucrărilor la data de 30.11.2019) și *Școala Gimnazială „Ioan Albescu”* Boița (finalizarea lucrărilor la începutul anului școlar 2019-2020).
* Menționăm, de asemenea, faptul că la data curentă se află în derulare lucrările pentru construcția unei noi clădiri, în care va funcționa Liceul de Artă Sibiu. Tot în faza de construcție se află și o sală de sport la Școala Gimnazială Nocrich.

**MICROBUZELE ȘCOLARE**

* Există 51 de unități administrativ teritoriale care dispun de 72 de microbuze școlare, 46 dintre acestea fiind în proprietatea unităților de învățământ și 26 în proprietatea Primăriilor. Ditre ele, fucționale sunt 67 microbuze, nefuncționale 5 microbuze. Acolo unde există microbuz nefuncțional, unitatea școlară în cauză dispune și unul funcțional, care asigură transportul elevilor (localități: Chirpăr, Loamneș, Mihăileni, Axente Sever, Ațel). La data curentă nu există UAT care nu are asigurat transportul elevilor la / de la unitățile de învățământ.

**FUNCȚIILE DE CONDUCERE**

* La data curentă sunt 4 posturi de director vacante, la *Liceul Teoretic „Onisifor Ghibu”* Sibiu, la *Școala Gimnazială Nr. 8* Sibiu, la *Școala Gimnazială Nr. 21* Sibiu și la *Școala Gimnazială Ighișu Nou* și 2 posturi vacante de director adjunct la *Liceul Teoretic „Gheorghe Lazăr”* Avrig și la *Colegiul Național „Octavian Goga”* Sibiu. Pentru ocuparea acestor posturi, *I.Ș.J* Sibiu organizează, conform normativelor legale, un interviu în data de 05.09.2019.

**PROGRAMUL „ȘCOALĂ DUPĂ ȘCOALĂ – Ș.D.Ș”**

* În conformitate cu prevederile art. 20 din *O.M.E.N. nr. 4802 / 2017*, în baza proiectelor depuse de către solicitanți la *I.Ș.J* Sibiu, au fost avizate programe Ș.D.Ș la următoarele unități de învățământ: *Liceul Teoretic „Constantin Noica”* Sibiu, *Școala Gimnazială „Regina Maria”* Sibiu, *Școala Gimnazială Biertan, Școala Gimnazială Cristian, Școala Gimnazială „Mihai Viteazu”* Șelimbăr, *Școala Gimnazială Cîrța, Școala Gimnazială Nr. 3* Cisnădie, *Școala Gimnazială „Cireșarii”* Mediaș, *Școala Gimnazială Nr. 7* Mediaș și *Școala Gimnazială „Andrei Șaguna”* Șura Mare. Menționăm că unitățile de învățământ pot depune, spre avizare, programe Ș.D.Ș pe tot parcursul anului școlar.

**CURRICULUM LA DECIZIA ȘCOLII ȘI CURRICULUM DE DEZVOLTARE LOCALĂ**

* Unitățile de învățământ au depus peste 500 programe de C.D.Ș și de C.D.L, pentru obținerea avizului științific din partea Consiliilor consultative pe discipline de predare sau cu aprobarea consiliului de administrație. Dintre acestea menționăm C.D.Ș-urile aprobate la nivel național, cum ar fi *„Educație financiară”.* *„Educație pentru sănătate”*, „*Dezbatere, oratorie și retorică*” și „*Educație pentru viață*”.

**Inspector școlar general,**

**Prof. Marius Emilian NOVAC** Purtător de cuvânt al I.Ș.J Sibiu

Inspector școlar,

Prof. Constantin Dincă